Scho wiar a no a Beaumta gwesn is, håt ea quasi nebnbei a gaunze Menge Romane (hauptsächlich Gruslromane) und Theatastückln gschriebn. Weuls ollas zsaumm üwa 350 Weakln wuan san, kaunn ma eahm mit an guatn Gwissn ois wichtichn Vatreta vom Alt-Wiener Volkstheater bezeichna. Zsamma mitm Bäuerle und mitm Meisl woa da Gleich ana von de Großn Drei, von denana da Raimund sozusågn da Nåchfoiga wuan is. In Raimund håt da Gleich scho boid aum Theata kräftich proteschiat und da Raimund is zwegn da Heirat mit seina Tochta aa no sei Schwiegasohn wuan – obwoi da Raimund se zerscht gstreibt ghåbt håt, wås 1819 a muadstrumm Theataskandal woa. De Louise Gleich håt nemlich aungeblich vom Raimund a Kind kriagt, owa es ist nia wiakli sicha gwesn, ob da Raimund üwahaupts da Voda woa. Weul owa des Publekum mit olla Gwoit de Hochzeit valaungt håt, is daunn do gschehgn.